Smilende og smågrinende tilstod en 21-årig kokkeelev fra Sønderborg i Københavns dommervagt i dag, at han slog den 48-årige transseksuelle Cecillia Mundt ned med hammerslag på Rådhuspladsen i København.

Den 21-årige, der er prøveløsladt fra en voldsom, mødte tilfældigt den 48-årige ved Hovedbanegården og spurgte, hvorfor han var klædt ud som en kvinde. Men voldsmanden benægter, at had til transseksuelle er motivet til det brutale overfald.

- Jeg spurgte, hvorfor ser du sådan ud ? Det skulle jeg ikke blande mig i, og så kaldte han mig for en 'møgperker', forklarede den 21-årige i dommervagten.

Han blev sur over skældsordet og fulgte efter den 48-årige til Rådhuspladsen:

- Jeg havde tilfældigvis en gummihammer i min taske fra da jeg flyttede for et par uger siden, så slår jeg ham i baghovedet, fortalte den 21-årige smågrinende i dommervagten.

- Du griner ? Synes du, det er sjovt ? spurgte senioranklager Maria Cingari.

- Nej, jeg fik bare noget i halsen, svarede den 21-årige, men fortsatte resten af retsmødet med at smile og smågrine, mens han lænede sig afslappet hen over anklageskranken.

- Jeg kender selv bøsser

- Jeg vil gerne stå til ansvar for det, jeg har gjort. Det er ikke acceptabelt. Jeg har respekt for folk, der tør være anderledes og jeg kender også nogle bøsser. Det er i orden, at de er som de er, sagde den 21-årige. Ifølge hans forklaring gik han kun amok, fordi han blev kaldt 'møgperker'.

- Han talte grimt til mig, sagde den 21-årige om den transseksuelle.

Han slog Cecillia Mundt i baghovedet, så hun faldt om. Så løb han og hammeren smed han væk. Han rejste hjem til Sønderborg, hvor han går på Teknisk Skole, og bor på værelse. På mandag skulle han være startet i to ugers praktik som kokkeelev på et hotel i Sønderborg.

I går ringede han til politiet og meldte sig selv. Han blev anholdt klokken 10.10 i går.

Den 21-årige boede på et hotel i København, da overfaldet skete. Han skulle være rejst hjem til Sønderborg i søndags, men valgte at blive i København for 'at få frisk luft'.

Offer i livsfare

I retsmødet kom det frem, at Cecillia Mundt var i potentiel livsfare. Hun fik et tresidet fraktur i højre side af baghovedet og et knoglestykke på 2,5 gange 2,5 centimeter var trykket ind i kraniet, men heldigvis uden blødning. Desuden havde den 48-årige hudafskrabninger på hænder, ansigt og i hovedbunden formentlig fra faldet.

Den 21-årige benægter, at han slog den 48-årige i hovedet mere end én gang.

Anklager Maria Cingari betvivler, at skaderne skyldes en gummihammer, men ifølge forsvarer Peter Giersing har også et vidne beskrevet hammeren som en gummihammer.

Den 21-årige, der er stærkt tatoveret på venstre ben og i nakken, sad i dommervagten i korte sorte bukser og grålig hættetrøje.

Han er to gange tidligere straffet for vold. I maj 2009 fik han 60 dages betinget fængsel for vold ved retten i Sønderborg. I august 2011 fik han fire måneders fængsel for grov vold, også i Sønderborg og han er prøveløsladt med prøvetid til 27. januar 2014 med 42 dage i reststraf.

Han blev varetægtsfængslet i 16 dage til den 24. juni både af hensyn til risikoen for nye voldsforbrydelser og af hensyn til sagens grovhed og retsfølelsen.

- Må jeg gå nu, sagde den 21-årige og blev med et lille smil om munden ført ud af dommervagten.